Belê vs Spaar - Afrikaans.com
Ek dink daar is groot verwarring onder 'n magdom mense, so kom ons stel dit vandag reguit: Om te spaar en om te belê is twee totaal verskillende dinge.
As jy jou geld spaar dan sit jy geld opsy in 'n veilige plek, gewoonlik vir 'n spesifieke doel. Hierdie geld is in kontantprodukte of gewone bankrekeninge waarop jy 'n vasgestelde rente verdien. Dit is selfs die geld in jou spaarblikke of onder jou matras – as dit enige rente verdien, is dit waarskynlik minimaal. Dit sal gebruik word vir 'n vakansie, spesifieke produk, deposito op 'n bate en vir jou Ag tog-fonds. Mens spaar gewoonlik vir jou korttermyndoelwitte en geld wat jy binne bereik wil hê.
As jy jou geld belê, gebruik jy jou geld om te poog om vir jou méér geld te maak en dat dit mettertyd in waarde sal toeneem. Basies, om jou geld te kry om vir jou te werk, byvoorbeeld in aandele, eiendom, fondse, ensovoorts. Jy sal eerder begin belê, as spaar, wanneer jy voorberei vir jou medium- en langtermyndoelwitte. Mens sal jou portefeulje volgens jou doelwitte, risiko, en ander eienskappe wat dit kan beïnvloed, saamstel met verskillende onderliggende tipes bates, soos aandele, fondse, eiendom, goud, ensovoorts.
Natuurlik gaan hoër groei hand aan hand met hoër risiko, maar dis hoekom jy steeds sal seker maak dat dit goeie gehalte beleggings is en dat jy die geld vir 'n langer tydperk nie gaan nodig kry nie. Die verskil tussen R5000 in 'n spaarrekening vir tien jaar en R5000 in 'n goeie beleggingsfonds vir tien jaar (geen belasting in ag geneem nie):
As jy R5 000 in 'n goeie fonds belê vir tien jaar, wat ongeveer 9.9% verdien (koers verkry vanaf 'n Suid-Afrikaanse gebalanseerde fonds), sal jy na tien jaar ongeveer R12 851.30 hê.
Die verskil lyk nie wesenlik as jy vlugtig loer nie, maar dink net wat 'n langer tydperk en gereelde bydraes tot die belegging in die groter prentjie kan beteken. Daar is 'n rede hoekom Albert Einstein saamgestelde rente as die agtste wonder van die wêreld beskou het.
As mens jou ideale leefstyl en finansiële vryheid wil bereik, sal dit belangrik wees om spaar en belê in jou finansiële plan te inkorporeer.
Scenario Spaar of belê?
Jou kind is 3 jaar oud en jy wil graag spaar vir hulle troue. Belê
Jou kind gaan oor 4 jaar universiteit toe en jy sal graag wil spaar vir 'n woonstel. Spaar
Jou aftrede oor ongeveer 30 jaar. Belê
Jy wil 'n noodfonds opbou. Spaar
Jy wil 'n kar koop en moet spaar vir 'n deposito. Spaar
Jy tree oor ongeveer 5 jaar af en beoog om 30 jaar van jou aftreegeld af te lewe. Spaar en belê
Jy wil begin spaar vir jou kind se universiteit sodra hy gebore word. Belê
Dit is dus nodig om saam na spaar en belê te kyk, want elkeen speel 'n belangrike rol in jou finansiële plan. Daar is talle produkte beskikbaar om beide in te spaar en te belê, en dit is belangrik om seker te maak jou doelwit en die aard van die produk/bate gaan hand aan hand.
Kategorie LeerhulpDeur Afrikaans.com 31 Mei 2022 Lewer kommentaar
VorigeVorige postVrugtepakkies oor die kole (Heleen Meyer)VolgendeVolgende postBeleggingsvrye Beleggingsplan of Spaarplan